喜知命弟自青原歸
作者：黄庭堅
朝代：宋

paragraphs: 爲吏困米鹽，曲肱夢靈泉。
諒非調鼎手，正覺荷鋤便。
在公雖勤苦，歸喜叔山禪。
去我忽數日，草蟲傍牀煎。
屋角鳥烏樂，行輿響擔肩。
包解分柿栗，兒女鬧樽前。
白紵繞祖塔，香携青原煙。
玄珠一百八，夜紉湘縷穿。
高林風落子，老僧選霜堅。
袖中出新詩，山水含碧鮮。
五言吾老矣，佳句付惠連。